Man gevonnis vir baba se verkragting, moordArgieffoto WAARSKUWING: Die berig bevat grafiese besonderhede en kan sensitiewe lesers en kinders ontstel. ŉ 29-jarige man het Dinsdag emosieloos in die beskuldigdebank van die hooggeregshof in Johannesburg gestaan toe hy gevonnis is vir die verkragting van en moord op ŉ 14 maande oue babadogtertjie. Die man het die kind en haar ma in September 2015 in Tembisa ontvoer, waarna hy die baba in ŉ veld verkrag en vermoor het. Hy is twee lewenslange vonnisse hiervoor opgelê. Hy is ook tot ŉ bykomende tien jaar tronkstraf gevonnis wat gelyklopend met sy ander vonnisse uitgedien sal word. “Die manier waarop hierdie misdade gepleeg is, toon dat die beskuldigde geensins omgegee het vir die baba nie en haar liggaam sommer net so in ŉ veld gelaat het. Wat hy gedoen het, was brutaal,” het regter Bashier Vally tydens vonnisoplegging gesê. Die beskuldigde, wat oorspronklik van KwaZulu-Natal af kom, het vroeg skool verlaat en later ŉ taxibestuurder in Johannesburg geword. Vally het gesê die man kon geen versagtende omstandighede toon waarom die hof van die minimum voorgeskrewe vonnisse moet afwyk nie. “Hy hou vol dat hy nie die misdade gepleeg het nie en toon geen berou nie. Hy is in 2008 aan huisbraak skuldig bevind,” het die regter gesê. Die baba se ma en ŉ maatskaplike werker het ter verswaring van vonnis getuig. Die ma het gesê sy is getraumatiseerd en kan nooit die beeld uit haar geheue wis van haar babadogtertjie se kaal liggaam in die veld nie. “Die ma word steeds elke dag deur hierdie beeld gepynig,” het Vally gesê.